IZVJEŠĆE KOMISIJE EUROPSKOM PARLAMENTU I VIJEĆU o primjeni, funkcioniranju i učinkovitosti vršne .eu domene /* COM/2013/0804 final */





IZVJEŠĆE KOMISIJE EUROPSKOM PARLAMENTU I VIJEĆU o primjeni, funkcioniranju i učinkovitosti vršne .eu domene (Tekst značajan za EGP) 1. Pozadina U travnju 2013. vršna .eu domena (Top-Level Domain – TLD) proslavila je svoju sedmu godišnjicu. Tijekom tih sedam godina vršna .eu domena postala je 11. najveća vršna domena i 6. najveća nacionalna vršna domena u svijetu. Položaj vršne .eu domene malo se pogoršao u odnosu na prethodne godine zbog agresivnih marketinških kampanja dvaju drugih vršnih domena, .tk i .cn. S više od 3,7 milijuna registracija, vršna .eu domena Europljanima je postala vrijedna mogućnost kada biraju naziv domene za svoju prisutnost na internetu. Ovo izvješće Europskom parlamentu i Vijeću odnosi se na primjenu, učinkovitost i funkcioniranje vršne .eu domene u zadnje dvije godine. U skladu s člankom 8. Uredbe (EZ) br 733/2002 o uvođenju vršne .eu domene, Komisija mora Europskom parlamentu i Vijeću dostaviti izvješće godinu dana nakon donošenja Uredbe i nakon toga svake dvije godine. Ovo se Izvješće nastavlja na izvješća iz 2007.[1], 2009.[2] i 2011.[3], i obuhvaća promjene u odnosu na vršnu .eu domenu od 1. travnja 2011. do 31. ožujka 2013. 2. Pravni okvir vršne .eu domene i osnovno načelo Vršna .eu domena uvedena je sljedećim pravnim aktima: – Uredbom (EZ) br. 733/2002 Europskog parlamenta i Vijeća od 22. travnja 2002. o uvođenju vršne .eu domene (kako je izmijenjena)[4] (Okvirna uredba); – Uredbom Komisije (EZ) br. 874/2004 od 28. travnja 2004. o utvrđivanju pravila javne politike u vezi s primjenom i funkcijama vršne .eu domene i načela kojima se uređuje registracija (kako je izmijenjena)[5] (Uredba o PJP). U razdoblju na koje se odnosi ovo izvješće, Uredba Komisije (EZ) br. 560/2009 kojom je izmijenjena Uredba Komisije (EZ) 874/2004 u cilju uvođenja internacionaliziranih naziva domena u okviru vršne .eu domene dobila je Ispravak kojim su ispravljene očite pogreške na popisu rezerviranih naziva domena iz Priloga. Ispravak je donesen 20. ožujka 2012. Registar koji je odabrala Komisija[6], EURid (Europski registar internetskih domena), odgovoran je za organizaciju, administraciju i upravljanje vršnom .eu domenom. To je neovisna organizacija koja sve potrebne odluke odnosi neovisno, u skladu s Okvirnom uredbom[7]. Za vrijeme pripreme ovog izvješća, službe Komisije ocjenjivale su potrebu za izmjenom Uredbe Komisije (EZ) br. 874/2004 u cilju uključivanja odredaba u vezi sa spajanjem homoglifa, pristupanjem Hrvatske EU-u i činjenicom da su Srbija, Crna Gora i bivša jugoslavenska republika Makedonija nove kandidatkinje za pristupanje EU-u, pristupom članica EFTA-e/EGP-a registraciji naziva u okviru domene .eu i ispravcima nekih rezerviranih naziva koji sadrže njemačko oštro S (ß) i grčko završno slovo sigma (ς). 3. Registracija i korištenje naziva .eu domene U razdoblju na koje se odnosi ovo izvješće, vršna .eu domena nastavila je sa stabilnim rastom usporedno s drugim europskim nacionalnim vršnim domenama. Vršna .eu domena dosegla je ukupno 3,7 milijuna registracija, čime je postala jedanaesta najveća vršna domena na svijetu i četvrta najpopularnija vršna domena u Europi. Od zadnjeg izvješća dostavljenog Europskom parlamentu i Vijeću broj registracija povećao se za 0,3 milijuna. U Europi su samo domene .de (Njemačka), .uk (Ujedinjena Kraljevina) i .nl (Nizozemska) na višem položaju u odnosu na broj registracija. Na globalnoj razini, više registracija imaju .com, .net, .org i .info i dvije nacionalne vršne domene .tk za Tokelau i .cn za Kinu (vidi Prilog 1.). Najveća tržišta za .eu domenu su Njemačka (30,4 %), Nizozemska (13 %), Francuska (9,1 %), Ujedinjena Kraljevina (9 %) i Poljska (6.5 %) (vidi Prilog 4.). Tržište .eu domene mijenjalo se u nekoliko država EU-a. Međutim, unatoč gospodarskoj i financijskoj krizi, rast vršne .eu domene konsolidiran je i ona je u nekim zemljama čak ostvarila bolje rezultate. Stopa obnova naziva u .eu domeni u prosjeku iznosi 80%, u usporedbi s prosjekom od 73% u industriji. Nakon liberalizacije određenih nacionalnih vršnih domena i uvođenja ili rebrandiranja postojećih vršnih domena, primjerice .co, .me, konkurencija se u zadnjih 5 godina povećala. Osim toga, pojava više od 1 000 novih generičkih vršnih domena predstavljat će veliki šok za tržište, koji bi mogao narušiti postojeće poslovne modele i pojačati tržišno natjecanje. S obzirom na povijesni trend i trenutačnu situaciju na tržištu, cilj EURid-a je održati stabilnu stopu rasta registracija od oko 5-8 % godišnje. Registar je uspostavio godišnji Plan marketinga i komunikacija kao pomoć u ostvarenju tih ciljeva. 4. Internacionalizirani nazivi domena (IDN-ovi) 4.1. .eu IDN-ovi Uvođenje internacionaliziranih naziva domena (IDN) na vršnoj razini, odnosno na desnoj strani zadnje točke u nazivu domene, u nadležnosti je Internetske organizacije za dodjeljivanje naziva i brojeva (ICANN)[8]. Dana 16. studenog 2009. ICANN je pokrenuo ubrzani postupak IDN nacionalnih vršnih domena[9] u cilju lakšeg uvođenja produžetaka vršnih domena koji predstavljaju kodove država (npr. .gr, .bg, .eu) napisane nelatiničnim pismom (npr. ćirilica, grčko pismo, arapsko pismo i kinesko pismo). Postupak se sastoji od tri koraka: (i) registar zemlje podnosi zahtjev za upravljanje IDN „nizom” (postojeća verzija nacionalne vršne domene u drugom pismu), uz potporu internetske zajednice na njegovom teritoriju („potpora zajednice”) i navodeći razlog izbora (kriterij „smislenosti”); (ii) ICANN zatim ocjenjuje zatraženi niz i prosljeđuje ga neovisnom odboru koji će provjeriti postoji li mogući sukob s postojećim nizovima vršnih domena (kriterij „zamjenjivanja”); (iii) nakon odobrenja, novi niz dodjeljuje se Registru („prenošenje”). EURid je u svibnju 2010. ICANN-u predao zahtjev za pokretanje registracije verzija vršne .eu domene na ćirilici i grčkom pismu. Zahtjev se temeljio na predstavkama s preferiranim verzijama nastavka .eu koje su Komisiji dostavile Cipar, Grčka i Bugarska[10] (.ευ na grčkom i .ею i ćirilici). ICANN je potvrdio ispunjenje prva dva kriterija (potpora zajednice i smislenost).. U veljači 2012. IANA/ICANN obavijestio je EURid da je ocjenjivanje ćiriličkog niza (.ею) uspješno okončano, ali da grčki niz nije prošao korak tehničkog ocjenjivanja jer je „ili vizualno identičan ili se vizualno može zamijeniti barem trima nizovima SO 646-BV. „eu”, „ev” i „ev”.Komisija je savjetovala EURid da mogući zahtjev za prenošenje ćiriličkog niza (.ею) odgodi do rješenja problema s grčkim nizom (.ευ) jer bi se to moglo protumačiti kao prihvaćanje odluke ICANN-a. U kolovozu 2012. EURid je predao ICANN-u studiju o vizualnom prikazu grčkog niza (.ευ). U studiji je na temelju kognitivne neuroznanosti zaključeno da postoji mala vjerojatnost da će grčki niz (.ευ) biti zamijenjen s nizovima navedenim u ocjeni ICANN-a, posebno ako se primjenjuje pristup da pismo druge razine mora odgovarati pismu vršne razine. U međuvremenu je ccNSO (Organizacija za potporu nacionalnim nazivima) nastavio s postupkom razvoja politike ubrzanog postupka internacionalizacije naziva domena u odnosu na nacionalne vršne domene u cilju uvođenja žalbenog postupka za odbačene nizove u okviru kojeg ih ponovno ocjenjuje skupina jezičnih stručnjaka. U trenutku pisanja ovog izvješća, preporuka ccNSO-a za preispitivanje postupka internacionalizacije naziva nacionalnih vršnih domena u postupku je glasanja u Vijeću ccNSO-a i nakon toga će biti proslijeđena na glasanje članovima ccNSO-a i Odboru ICANN-a. 5. Funkcioniranje registra 5.1. Registar Komisija je 2003., nakon poziva na iskaz interesa, imenovala EURid registrom domene .eu[11]. Komisija i EURid su 12. listopada 2004. sklopili Ugovor o koncesiji koji je obnovljen u 2009. do 12. listopada 2014. EURid je europska neprofitna organizacija sa sjedištem u Diegemu (Belgija) i regionalnim uredima u Stockholmu, Pragu i Pisi[12]. 5.2. Odnosi s registrarima Registar .eu domene ne postupa sam po sebi kao registrar[13]. Prioritet EURid-a je pružati kvalitetne usluge za svojih 780 akreditiranih registrara. Broj akreditiranih registrara u zadnje se dvije godine smanjio nakon spajanja određenih registrarskih računa. EURid redovito ocjenjuje zadovoljstvo registrara .eu domene. Prema zadnjoj anketi zadovoljstva registrara .eu domene, koja je provedena u 4. tromjesečju 2012., 95% onih koji su sudjelovali u anketi odgovorilo je da su zadovoljni ili iznimno zadovoljni (2011.:93%). Na pitanje bi li radije nastavili koristiti EURid ili prešli na drugog pružatelja usluge, 80% dalo je ocjenu od barem 8 od 10. Ulaganja u .eu domenu i dalje se smatraju solidnima i ta se percepcija na vrhu popravila (47% intervjuiranih korisnika ocijenili su taj vid barem ocjenom 8 od 10, dok je taj postotak u 2010. iznosio 44%). Nadalje, EURid je počeo komunicirati s društvenim medijima zajednice registrara, uključujući putem Facebooka, Twittera i YouTubea[14], na kojem se može pogledati više od 100 video snimaka iskustava s .eu domenom. Registar je zadnje dvije godine radio na uvođenju promjena u postupke trgovine i prijenosa i te su promjene stupile na snagu 21. studenog 2012.: mogućnost zaključavanja registra, čime se osigurava još jedna razinu zaštite naziva u .eu domeni; pokretanje višegodišnjih registracija 7. travnja 2011 (u 1. tromjesečju 2013. ostvareno je 6 466 novih registracija s trajanjem registracije od više od godine dana); te su registracije činile 3,1% svih novih registracija u 1. tromjesečju u skladu s količinama višegodišnjih registracija u okviru drugih vršnih domena); i ponuda novih usluga registrarima.. U zadnje dvije godine Registar se udružio sa svojim registrarima u promicanju vršne .eu domene putem sufinanciranog marketinškog programa i drugih programa poticaja. Popularnost programa među registrarima povećala se te su ga uveli i drugi registri. Nadalje, registar je radio na podizanju svijesti o .eu domeni pokretanjem posebnih aktivnosti oglašavanja putem oglasnih ploča u četiri europske zračne luke (Bruxelles, Kopenhagen, Linate u Milanu i München). Sve kampanje upućuju na posebno web-mjesto za marketing (ambitionhasanaddress.eu) na kojem korisnici interneta mogu pročitati priče trgovačkih društava koja su odabrala .eu domenu za predstavljanje sebe i svojih proizvoda na internetu. 5.3. Financijska situacija Financijska situacija Registra .eu domene bila je stabilna u razdoblju na koje se odnosi ovo izvješće. Financijska snaga Registra ključni je element za osiguranje vjerodostojnosti .eu domene. Komisija pažljivo prati financijsku situaciju u Registru u skladu s odredbama pravnog okvira i s ugovorom o koncesiji. Komisija ostvaruje svoju nadzornu ulogu različitim alatima, uključujući preispitivanje napomena revizora, tromjesečna i godišnja financijska izvješća, tromjesečna izvješća o napretku, prijedloge proračuna i marketinške planove. U Registru se na tromjesečnim sastancima i sastancima na razini službi redovito raspravlja o financijskim pitanjima. Na početku rada vršne .eu domene prihod od velikog broje registracija domena bio je znatno veći od troškova Registra. Godišnji viškovi koji su iz toga proizašli uplaćeni su u proračun EU-a. Registar je postupno smanjio različite naknade koje plaćaju registrari EURid-a. U veljači 2012., nakon unutarnjih i vanjskih savjetovanja koje je organizirao Registar, naknade za ponovnu aktivaciju i prijenose iz karantene usklađene su na 4 EUR. Uslijed sve većeg portfelja naziva domene, prihod od obnove naziva domena povećavao se. Kako bi ostao u skladu sa svojim ugovornom obvezom da radi uz trošak, Registar je odlučio promijeniti iznos naknade za obnovu i produženje naziva domene s 4,00 EUR na 3,75 EUR od 1. siječnja 201. Glavni financijski aspekti Registra ostali su stabilni u 2011. i 2012. Prihodi i troškovi Registra u obje su godine iznosili oko 13 milijuna EUR. Zbog toga su neto financijski rezultati bili uravnoteženiji nego prethodnih godina uz višak u korist proračuna EU-a u iznosu od 772 892 EUR za računovodstvenu godinu 2011. i 443,117 EUR za 2012. Komisija je pažljivo analizirala promjene u planiranim i stvarnim troškovima Registra, posebno troškove marketinga (2,8 milijuna EUR u 2011. i 2,7 milijuna EUR u 2012.) i ljudskih resursa (4,0 milijuna EUR u 2011. i 4,4 milijuna EUR u 2012). Povećanje troškova rezultat je potrebe za boljom kvalitetom usluge i većim stupnjem sigurnosti. Registar ima četiri vrste financijskih rezervi: amortizacija, ulaganja, društvena pasiva i pravna pasiva. U razdoblju na koje se odnosi ovo izvješće, ukupna je razina rezervi ostala stabilna: 5,4 milijuna u 2011. i 5,0 milijuna EUR u 2012. Na kraju 2012., ukupan je iznos podijeljen između rezerve za amortizaciju (1,0 milijuna EUR), rezerve za ulaganja (0,5 milijuna EUR), rezerve za društvenu pasivu (2,7 milijuna EUR) i rezerve za pravnu pasivu (0,8 milijuna EUR). Nadalje, dodano je 150 000 EUR za promicanje i poticanje alternativnog rješavanja sporova. 5.4. Kontinuitet poslovanja, otpornost i kvaliteta 5.4.1. Kontinuitet poslovanja EURid je, u cilju testiranja svojih sposobnosti upravljanja, 12. prosinca 2012. uspješno pokrenuo nenajavljenu provjeru Plana kontinuiteta poslovanja (BCP). Provjera se sastojala od prelaska EPP-a, Extraneta registrara, DAS-a registrara i WHOIS-a registrara s jednog podatkovnog centra na drugi i obrnuto. Učinak na infrastrukturu registrara bio je minimalan – privremeni prekid od oko 15 minuta – pod uvjetom da su registrari primijenili najbolju praksu koju je EURid uveo tijekom provedbe BCP-a u 2011. Primjenom potpuno kvalificiranih naziva domena (FQDN-ova) za usluge registrara zajamčena je transparentna potpora dok je trajao prelazak. Nakon simulacije problema u glavnom podatkovnom centru EURid je prešao na drugi podatkovni centar putem ažuriranja DNS-a. Nakon širenja te promjene, ispravne usluge registrara postale su dostupne u roku od 10 minuta, pod uvjetom da su registrari koristili FQDNs (ako ne, bilo je potrebno ažurirati ručno). Nakon dva sata EURid je ažurirao FQDN-ove da opet upućuju na glavni podatkovni centar. Sustavi su se postupno vratili natrag na glavni podatkovni centar kada su DNS poslužitelji registrara .eu domene preuzeli FQDN. Reviziju cijele provjere izvršio je PricewaterhouseCoopers. 5.4.2. Sigurnost EURid je organizirao osposobljavanje[15] za registrare .eu domene kako bi ih se potaknulo na promicanje DNSSEC-a (protokola za zaštitu korisnika interneta od krivotvorenih DNS podataka) korisnicima koji prenose protokol zainteresiranim stranama na internetu (ISP-ovi, webmasteri itd.). Takozvano smanjenje DNSSEC-a (mjesečni popust od 0,02 na naknadu za naziv domene po točno potpisanom nazivu domene mjesečno) uvedeno je u 2013. u svrhu daljnje potpore provedbi DNSSEC-a na razini registrara. 5.4.3. Phishing i druge štetne aktivnosti Registar je svakodnevno primjenjivao mjere za borbu protiv phishinga i drugog štetnog ponašanja na internetu[16] . Provjerava se usklađenost naziva domena s kriterijima prihvatljivosti [17] te se svakodnevno provjeravaju sumnjivi uzorci i druge nepravilnosti u novim registracijama. Osim toga, Registar se svakodnevno obavješćuje o navodnim ili dokazanim povredama koje počine privatne sigurnosne organizacije ili javna tijela[18]. Uslijed toga sumnjiv se naziv domene može povući. Zahvaljujući aktivnostima registra broj sumnjivih naziva domena znatno se smanjio u razdoblju na koje se odnosi ovo izvješće: s 2 povućene domene u siječnju 2011. ( u odnosu na 81 u siječnju 2010.) do ne povlačenja niti jedne domene u 4. tromjesečju 2012[19]. Nadalje, Registar je pojačao komunikaciju s pravosudnim tijelima u cilju sprječavanja i suzbijanja mogućih zlouporaba sustava .eu domene. To je dovelo do sklapanja Memoranduma o razumijevanju između Komisije, CERT-eua i EURid-a u listopadu 2012. 5.5. Profil korisnika .eu domene Potrošači registriraju .eu domenu u različite svrhe (poslovne, društvene aktivnosti, prisutnost institucija na internetu itd.). Iz zadnjeg izvješća[20] o uporabi web-mjesta u vršnoj .eu domeni očito je da se 31.4% registracija odnosi na poslovne djelatnosti.. Treću godinu za redom .eu domena pokazala je snažan poslovni profil čime je potvrdila svoj jedinstveni položaj kao vršna domena za poduzeća i MSP-ove s prekograničnom dimenzijom. Zaključak izvješća je da starije generičke vršne domene (gTLD-ovi) još uvijek imaju istaknute profile. Glavni primjer je .org domena koja ima veliki postotak web-mjesta zajednice. U tome se generičke vršne domene razlikuju od nacionalnih vršnih domena (ccTLD-ova), koje se sve koriste u slične svrhe. Vršna .eu domena ima mnogo toga zajedničkog s ccTLD-ovima i određenim gTLD-ovima (uglavnom .net, ali i .biz i .com). 5.6. Sudski postupci i sporovi u vezi s nazivima domena 5.6.1. Predmeti pred Općim sudom i Sudom Europske unije Opći sud: niti jedan Sud Europske unije: 1 preliminarna presuda. Žalbeni sud u Bruxellesu uputio je dva pitanja Sudu Europske unije u predmetu „lensworld.eu”– predmet C-376/11 Pie Optiek protiv Bureau Geversa. Sud Europske unije odlučio je 19. srpnja 2012. sljedeće: „ Treći podstavak članka 12. stavka 2. Uredbe Komisije (EZ) br. 874/2004 od 28. travnja 2004. o utvrđivanju pravila javne politike u vezi s primjenom i funkcijama vršne .eu domene i načelima kojima se uređuje registracija mora se tumačiti kao da znači da se, u situaciji kada je prethodno predmetno pravo pravo žiga, riječi „nositelji prethodnih prava” ne odnose se na osobu koju je vlasnik žiga ovlastio samo da registrira, na svoje ime, ali u korist tog vlasnika, naziv domene koji je isti ili sličan tom žigu, ali bez davanja odobrenja toj osobi da koristi žig u komercijalne svrhe na način koji je u skladu s njegovom funkcijom.” Očekuje se da će žalbeni sud u Bruxellesu donijeti svoju konačnu odluku na jesen 2013. 5.6.2. Alternativno rješavanje sporova Svi sporovi između nositelja .eu domene ili pritužbe protiv odluka Registra .eu domene mogu se predati pružatelju usluga alternativnog rješavanja sporova (ADR)[21] — Arbitražni sud u Pragu (češki Arbitražni sud ili CAC)[22]. Sporovi se uglavnom pokreću protiv nositelja naziva .eu domene. To je zbog toga što bilo koja stranka može pokrenuti postupak alternativnog rješavanja sporova protiv nositelja naziva domene i tvrditi da je registracija sumnjiva ili da je u postupku registracije došlo do zlouporabe u skladu s člankom 21. Uredbe Komisije br. 874/2004. U zadnje dvije godine u prosjeku je u svakom tromjesečju pokrenuto 12 postupaka [23](vidi Prilog 3.). CAC je u 2011. donio 52 odluke. Ukupno 73% pritužbi je prihvaćeno. U 2012. CAC je donio 44 odluke. Ukupno 81% pritužbi je prihvaćeno. Pristojbe za postupke ARS-a utemeljene su načelu povrata troškova[24]. Dana 27. lipnja 2002., češki arbitražni sud (CAC) i Registar .eu domene najavili su posebno smanjenje pristojbi kako bi postupak alternativnog rješavanja sporova u odnosu na .eu domenu postao pristupačniji europskoj javnosti. Trošak osnovnog postupka smanjen je za 50%, počevši od 1. srpnja 2012. Ta je promjena rezultat preporuka vanjske revizije usluge ARS-a .eu domene („Postupak ARS-a za .eu domenu dobro funkcionira ali je revizija pokazala da bi se smanjenjem pristojbe povećala vidljivost usluge i unaprijedio pristup”). Od uvođenja manje pristojbe u srpnju 2012., prosječan broj pokrenutih predmeta u ASR-u povećao se za 80%. 5.6.3. Sudski postupci U razdoblju na koje se odnosi ovo izvješće EURid bio je stranka u sljedećim predmetima: Zheng: Zheng se žalio na odluku prvostupanjskog suda u Bruxellesu. Žalbeni sud u Bruxellesu odbio je tužbu u svojoj odluci od 21. rujna 2010. Nakon zaključenja sudskog predmeta u 2011., nazivi domena koje je imao Zheng (više od 9 000) oslobođeni su za opću registraciju 24. listopada 2011. Predmet je zaključen. Ovidio: Stranke su postigle dogovor u veljači 2011. koji je Prvostupanjski sud u Bruxellesu službeno zabilježio tijekom okončanja svih postupaka 9. rujna 2011. Kao dio nagodbe, Ovidio je EURid-u platio 45, 000 EUR. Predmet je zaključen. Topeu (a.o. sex.eu): Mađarsko trgovačko društvo primilo je odluku Žalbenog suda u Bruxellesu 4. kolovoza 2011. Žalbeni rok istekao je 4. prosinca 2011., a odluka Žalbenog suda postala je konačna 6. prosinca 2011. Dana 12. prosinca 2011., EURid je aktivirao naziv domene SEX.eu u ime prvog uspješnog podnositelja zahtjeva Sunrise-a, Yellow Register On Line AB (čiji je zahtjev izvorn prihvaćen, ali zbog sudskog postupka koji je bio u tijeku, naziv domene do tada nije aktiviran). Predmet je zaključen. 6. Registracija EMAS-a EURid je u 2011. pokrenuo postupak kojim će postati prvi registar u Europi koji je ovjerio EMAS[25]. Postupak registracije okončan je 23. svibnja 2012. Broj registracije je BE-VL-000016. EURid je sve svoje dionike nizom inicijativa počeo obavještavati o posvećenosti zelenijem Internetu. Događanje povodom registracije EURid-a u EMAS-u[26] organizirano je u Europskom parlamentu u Strasbourgu od 21.-23. svibnja 2012. 7. Zaključci Model vršne .eu domene uspješno je proveden i uspješno se primjenjuje. U zadnje dvije godine vršna .eu domena ojačala je svoj položaj kao jedna od najvećih i najpopularnijih vršnih domena u Europi i u svijetu. Ona je i dalje uspješna unatoč kontinuiranom, ali sporijem, rastu 26 nacionalnih vršnih domena u državama članicama i dostupnosti generičkih vršnih domena kao što su .com i .org. U trenutku kad ovo izvješće bude poslano Europskom parlamentu i Vijeću, Hrvatska će biti 28. članica Europske unije. ICANN još nije dovršio izmjene postupka ocjenjivanja nizova u IDN-u nacionalnih vršnih domena kojim bi se omogućila ponovno ocjenjivanje odbijenih nizova (.ευ na grčkom zbog navodno zbunjujuće sličnosti s drugim nizovima). Komisija je od ICANN-a zatražila okončanje postupka čim prije moguće. Istaknula je da budućnost pravila kojima se uspostavlja postupak prijave za „trajni” IDN moraju biti osmišljena tako da se izbjegnu nepotrebna kašnjenja. To je jedno od pitanja javne politike o kojima će Komisija i dalje raspravljati u okviru savjetodavnog odbora koji daje savjete ICANN-u. Financijska situacija Registra u 2011. i 2012. bila je stabilna. Sustav ARS-a koji pruža češki arbitražni sud omogućuje zaštitu prava registrara na svim jezicima EU-a. Komisija nadzire stvarno korištenje sustava. Na temelju preporuka revizora, EURid je uveo smanjenje pristojbi kako bi osigurao veću dostupnost ARS-a pojedincima i MSP-ovima koji imaju razloga vjerovati da su treće stranke nezakonito registrirale njihove .eu nazive. Registar bi u nadolazećim godinama trebao raditi na jačanju i razvoju percepcije vršne .eu domene .eu među različitim ciljnim skupinama u cilju ostvarenja veće raširenosti tržišta europskog naziva domene i jačanja javne svijesti o ARS-u. Stabilnost i sigurnost povezanih usluga ARS-a mora se osigurati u skladu s najboljim standardima u tom sektoru. S obzirom na dinamičnu prirodu okruženja vršne domene, Registar mora nastaviti održavati i širiti razgovore i razmjene s europskom i međunarodnom internetskom zajednicom. Komisija će nastaviti blisku suradnju s Registrom, kako je predviđeno u pravnom okviru. PRILOZI PRILOG 1.:Najpopularnije vršne domene u svijetu na dan 31.ožujka 2013. Izvor: Tromjesečno izvješće o napretku EURid-a, 1. tromjesečje 2013. PRILOG 2,: registracije .eu domene .eu po tromjesečju PRILOG 3.: Pregled odluka Češkog arbitražnog suda u predmetima u vezi s .eu domenom .eu Donesene odluke u ARS-u || 2011. || 2011. Odbijena || Prihvaćena || Nepotpuna pritužba || Ostalo (povućena, nagodba) || Odluka po mjesecu Siječanj || || 2 || || || 2 Veljača || 1 || 7 || || || 8 Ožujak || || 3 || 1 || 2 || 6 Travanj || || 3 || 2 || || 5 Svibanj || 1 || 3 || || || 4 Lipanj || 1 || 3 || || 1 || 5 Srpanj || || 5 || || || 5 Kolovoz || || 1 || 1 || 1 || 3 Rujan || || 2 || 1 || || 3 Listopad || 1 || 4 || || || 5 Studeni || || 1 || || 1 || 2 Prosinac || || 4 || || || 4 Total || 4 || 38 || 5 || 5 || Ukupno odluka po godini || 52 Pritužba prihvaćena || 73 % Donesene odluke o ARS-u || 2012. || 2012. Odbačena || Prihvaćena || Nepotpuna pritužba || Ostalo (povućena nagodba) || Odluka po mjesecu Siječanj || || 2 || 1 || 1 || 4 Veljača || || 2 || 1 || || 3 Ožujak || || 8 || || || 8 Travanj || || 3 || || 1 || 4 Svibanj || || 7 || || || 7 Lipanj || || 1 || 1 || || 2 Srpanj || || || || || 0 Kolovoz || || || || || 0 Rujan || || 3 || || || 3 Listopad || 2 || 3 || || || 5 Studeni || || 3 || || || 3 Prosinac || 1 || 4 || || || 5 Total || 3 || 36 || 3 || 2 || Ukupno odluka po godini || 44 Pritužba prihvaćena || 81 % PRILOG 4.: Ukupan broj naziva .eu domene .eu po zemlji po registraru Izvor: Tromjesečno izvješće o napretku EURid-a, 1. tromjesečje 2013. PRILOG 5.: .eu domene .eu po 1000 stanovnika Izvor: Tromjesečno izvješće o napretku EURid-a, 1. tromjesečje 2013. PRILOG 6.: Registracije IDN u okviru .eu Tromjesečje || IDN nazivi || Udio T4 2009 || 56 036 || 1,8% T1 2010 || 62 609 || 1,9% T2 2010 || 65 109 || 2,0% T3 2010 || 67 074 || 2,1% T4 2010 || 57 826 || 1,7% T1 2011 || 56 961 || 1,7% T2 2011 || 58 424 || 1,7% T3 2011 || 58 332 || 1,7% T4 2011 || 56 699 || 1,6% T1 2012 || 58 455 || 1,6% T2 2012 || 60 681 || 1,7% T3 2012 || 61 752 || 1,7% T4 2012 || 58 211 || 1,6% T1 2013 || 57 157 || 1,5% Izvor: Tromjesečno izvješće o napretku EURid-a, 1. tromjesečje 2013. [1] COM(2007) 385 završna verzija, Priopćenje Komisije Europskom parlamentu i Vijeću — Izvješće o primjeni, funkcioniranju i učinkovitosti vršne .eu domene (6. srpnja 2007.)). [2] COM(2009) 303 završna verzija, Izvješće Komisije Europskom parlamentu i Vijeću o primjeni, funkcioniranju i učinkovitosti vršne .eu domene (26. lipnja 2009.). [3] COM(2011) 616 završna verzija, Izvješće Komisije Europskom parlamentu i Vijeću o primjeni, funkcioniranju i učinkovitosti vršne .eu domene (5. listopada 2011.). [4] Uredba (EZ) br. 1137/2008 Europskog parlamenta i Vijeća od 22. listopada 2008. o prilagodbi nekih instrumenata podložnih postupku utvrđenom u članku 251. Ugovora, Odluci Vijeća 1999/468/EZ u vezi s regulatornim postupkom s kontrolom Prilagodba regulatornom postupku s kontrolom — – prvi dio (SL L 311, 21.11.2008.str. 1). [5] Uredba Komisije (EZ) No 1654/2005 od 10. listopada 2005. (SL L 266, 11.10.2005., str. 35), Uredba Komisije (EZ) br. 1255/2007 od 25.listopada 2007. (SL L 282 26.10.200.7, str. 16) i Uredba Komisije (EZ) br. 560/2009 od 26.lipnja (SL L 166, 27.6.2009., str. 3). [6] Odluka Komisije od 21. svibnja 2003. o određivanju registra vršne .eu domene. [7] Vidi uvodne izjave 9. i 12., članke 2. točka (a), članak 3. stavak 1. točka (c), članak 3. stavak 2. Uredbe (EZ) br. 733/2002. [8] ICANN (Internetska organizacija za dodjeljivanje naziva i brojeva) neprofitna je privatna organizacija. Za više informacija, vidi: http://www.icann.org/. [9] Za više informacija o ubrzanom postupku, vidi: http://www.icann.org/en/topics/idn/fast-track/. [10] Cipar i Grčka (listopad 2008.); Bugarska (veljača 2009.). [11] Članak 3. stavak 1. točka (b) Uredbe (EZ) br. 733/2002. [12] Za više informacija o EURid-u pristupi http://www.eurid.eu/en/about-us [13] Vidi članak 3. stavak 4. Uredbe (EZ) br. 733/2002. [14] Facebook (EUregistry), Twitter (@Euregistry), YouTube (Europeanregistry). [15] U 2012. održana su 3 seminara: 17. travanj Bratislava; 11. svibnja Milano; 31 srpnja, Budimpešta [16] Phishing je stjecanje osobnih i financijskih podatka (korisničkih imena, lozinki i slično) na prijevaru, primjerice putem lažnih e-poruka ili kopija legitimnih web-mjesta. Skladištenje (Warehousing) je praksa „zadržavanja“ naziva domena u cilju kasnije preprodaje po višoj cijeni. Cyber-squatting je registracija, trgovanje ili korištenje žiga druge osobe ili organizacije u nazivu domene u lošoj vjeri s namjerom iskorištavanja ugleda tuđeg žiga. Cyber-squatters preprodaju predmetni naziv domene nositelju žiga po višoj cijeni.. Domenator je kolokvijalni naziv za one koji predviđaju nazive domene. [17] Za kriterije prihvatljivosti vidi članak 4. stavak 2. točku (b) Uredbe 733/2002. Registar ima pravo provjeriti valjanost registracije (članak 3. Uredbe 874/2004). U skladu s politikom registracije, registrant mora čuvati potpune i točne osobne podatke i adrese e-pošte koje se koriste za komunikaciju s Registrom, koji zadržava pravo ukinuti naziv domene za neispravnu adresu. [18] Na primjer, Internet Identity, Arbor Network, MarkMonitor, Savjezna jedinica za borbu protiv računalnih zločina (FCCU) u Belgiji, Porezna služba (IRS) američkog Ministarstva financija. [19] Vidi Izvješće EURid-a za 4. tromjesečje 2012. dostupno na: http://www.eurid.eu/files/publ/quarterly_2012_Q4.pdf [20] „Trendovi korištenja web-mjesta među vršnim domenama“, studeni 2011., dostupno na eurid.eu/insights [21] Vidi članak 4. stavak 2. točku (d) Uredbe (EZ) br. 733/2002 i uvodnu izjavu 15., članke 22. i 23. Uredbe Komisije 874/2004. [22] Memorandum razumijevanja (2005.) između EURid-a i Češkog arbitražnog suda pri Gospodarskoj komori Češke Republike i Poljoprivrednoj komori Češke Republike. [23] Broj pokrenuti predmeta ARS-a prije CAC-om znatno se smanjio od 2006. od ok 200 predmeta po tromjesečju na trenutačnu razinu. [24] Vidi članak 4. stavak 2. točku (d) Uredbe (EZ) 733/2002. [25] Program ekološkog upravljanja i revizije u EU-u (EMAS) upravljački je alat za poduzeća I druge organizacije za ocjenjivanje, izvješćivanje i unaprjeđenje ekološki osviještenog rada. [26] Više informacija o ekološkoj posvećenosti EURid-a dostupno je na: http://www.eurid.eu/en/about-us/going-green